Vassili Utkin
Vassili Vjatšeslavovitš Utkin (vene keeles Василий Вячеславович Уткин; 6. märts 1972 Balašihha – 19. märts 2024 Moskva) oli vene ajakirjanik, telekommentaator ja raadiosaatejuht. Utkin sündis füüsiku ja arsti perekonnas. Õppis neli aastat Lenini-nimelise Moskva Riikliku Pedagoogilise Ülikooli filoloogiateaduskonnas. 1992. aastast on ta töötanud televisioonis. Aastatel 1992–1993 oli ta Kesktelevisiooni populaarse telesaate "Vzgljad" korrespondent, 1993–1994 telekanali NTV uudistesaate kaastööline ning 1994–1999, 2000–2001 ja 2004–2006 NTV telekanalil näidatava iganädalase telesaate "Futbolnõi klub" saatejuht. Aastatel 2010–2014 juhtis Utkin raadiojaamas Ehho Moskvõ koos Anton Orehhiga õhtusaadet "Russki bombardir" ja oli 2008–2018 hommikusaate "Utrennõi razvorot" üks saatejuhtidest. Aastatel 2010–2015 oli ta meediakontserni NTV Pljuss spordikanalite peatoimetaja. 2018. aastal lõi Utkin YouTube'is oma kanali, millel oli 2020. aasta mai seisuga 520 000 tellijat. Teda peeti oma ajastu kõige andekamaks ja tuntumaks Venemaa jalgpallikommentaatoriks. Utkin on kirjutanud kaks jalgpalliteemalist raamatut (mõlemad ilmusid 2008. aastal) ja mänginud mitmes mängufilmis. Komöödiafilmides "Den võborov" (2007) ja "Den võborov 2" (2016) kehastas ta kubernerikandidaati. Ta suri 52-aastasena Moskvas. 19. märtsil 2024 viidi Utkin kiirkorras Moskva Pirogovi haigla kardioloogiaosakonda. Arstid diagnoosisid tal ägeda veresoonte puudulikkuse ning ta ühendati ventilaatoriga, kuid elustamistööd ei andnud tulemusi. Esialgne surmapõhjus on kopsuemboolia.